I n f o r m á c i a
o plánovanom experimente Dočasného technického sekretariátu Organizácie Zmluvy o všeobecnom zákaze jadrových skúšok,
na teritóriu SR v r. 2001

Úvod

Na Stálu misiu Slovenskej republiky pri OSN a ostatných medzinárodných organizáciách vo Viedni sa v decembri 2000 obrátil Dočasný technický sekretariát Organizácie Zmluvy o všeobecnom zákaze jadrových skúšok (PTS CTBTO) so žiadosťou o spoluprácu pri organizovaní tzv. “OSI-Field Experiment CTBT” (ďalej len “experiment”). Po predbežných medzirezortných konzultáciách v SR, ktoré viedol Úrad jadrového dozoru SR (ÚJD SR) ako národný orgán vo vzťahu k tejto organizácii, ponúkla Slovenská republika spoluprácu na tomto experimente na jej území. Predkladaná informácia o experimente si kladie za cieľ podrobnejšie informovať o cieľoch experimentu a veľmi stručne aj o jeho organizačnom zabezpečení. Experiment by sa mal uskutočniť na teritóriu Slovenskej republiky v septembri a v októbri 2001 vo vojenskom výcvikovom priestore Turecký vrch. Hlavným cieľom experimentu je prakticky preskúšať:
1. aktivity inšpekčného tímu v mieste vstupu do preverovanej krajiny,
2. technickú a metodologickú spôsobilosť seizmických monitorovacích zariadení,
3. ďalšie technické postupy pri inšpekčných aktivitách.

Plánovaný technický experiment PTS CTBTO, ktorý sa uskutoční na teritóriu SR v r. 2001 je významným príspevkom k zahraničnej spolupráci a angažovanosti SR vo vzťahu k Zmluve o všeobecnom zákaze jadrových skúšok (CTBT). Jeho úspešné zabezpečenie je otázkou spolupráce ÚJD SR, Ministerstva obrany Slovenskej republiky, Ministerstva vnútra Slovenskej republiky, Ministerstva hospodárstva Slovenskej republiky, Ministerstva zahraničných vecí Slovenskej republiky, Slovenskej akadémie vied a ďalších rezortov a organizácií v SR. 

	Realizácia plánovaného technického experimentu PTS CTBTO  (v dňoch 26. 9. až 12. 10. 2001) si nevyžiada žiadne prostriedky zo štátneho rozpočtu, pretože všetky náklady budú hradené z prostriedkov PTS CTBTO, a to na základe odsúhlaseného rozpočtu a písomnej dohody medzi ÚJD SR a Dočasným technickým sekretariátom Organizácie Zmluvy o všeobecnom zákaze jadrových skúšok. Ministerstvo obrany Slovenskej republiky súhlasí s bezodplatným poskytnutím výcvikového priestoru Turecký vrch na účely experimentu (list č.: ŠbPOper-50/1-352-19).

	Experiment nebude mať negatívny dopad na životné prostredie a nebude rušivo vplývať na okolité obce a ich obyvateľov (hluk, chemické výpuste, a pod.). Naopak, kontrahovaním služieb sa prispeje k lokálnej ekonomike a k prezentácii tejto časti Slovenska.  

Podrobnejšie informácie o cieľoch a organizačnom zabezpečení experimentu

Konanie experimentu bolo odsúhlasené Prípravnou komisiou Organizácie Zmluvy o všeobecnom zákaze jadrových skúšok. Na Dočasnom technickom sekretariáte Organizácie Zmluvy o všeobecnom zákaze jadrových skúšok (PTS CTBTO) bolo rozhodnuté kontaktovať predstaviteľov Slovenskej republiky a preveriť možnosti konania tohto experimentu v Slovenskej republike. Ako bolo zdôraznené zo strany PTS CTBTO, ide o technicky zameraný experiment a Slovensko bolo kontaktované vzhľadom k blízkosti k Viedni a hlavne vzhľadom na aktívnu činnosť v PTS CTBTO – napr. aj v oblasti príspevkov do pripravovanej príručky pre budúce inšpekcie na mieste. Po predbežných rokovaniach PTS CTBTO, ÚJD SR, ktorý je národným orgánom vo vzťahu k CTBTO, ako aj predstaviteľmi Ministerstva obrany SR a Armády SR, Ministerstva zahraničných vecí SR, Ministerstva hospodárstva SR a Slovenskej akadémie vied bola zaslaná sekretariátu CTBT oficiálna ponuka Slovenskej republiky na spoluprácu pri organizovaní experimentu na území SR. Na zasadaniach politických orgánov Prípravnej komisie CTBTO bola táto ponuka slovenskou stranou aj ústne prezentovaná a s uspokojením komentovaná viacerými krajinami. 

Hlavné ciele experimentu: 

1/ Preveriť v praxi činnosti v tzv. “mieste vstupu” (Point of Entry Activities) bezprostredne po príchode budúcich medzinárodných inšpektorov do preverovanej krajiny, a to v priebehu 2-3 dní. (Kontrola pasov, zariadení, inšpekčného mandátu, inšpekčného plánu, koordinácia počiatočného plánu inšpekcie, ubytovanie, vozidlá na prepravu, komunikačné prostriedky, prekladateľské služby, mapy, zdravotná starostlivosť, bezpečnostné opatrenia, kontaktné osoby, a pod.). 
2/ Preveriť technickú a metodickú spôsobilosť mobilných seizmických staníc, ktoré vlastní PTS CTBTO (vrátane kalibračných postupov) a vybrať najvhodnejšie typy pre budúcnosť. Za tým účelom Armáda SR na zmluvnom základe vykoná vo vojenskom výcvikovom priestore Turecký vrch niekoľko explózií klasickou chemickou trhavinou (hlavná zložka “tritol”). Maximálne to bude 10 výbuchov, s ekvivalentnou silou iba od 1 do 10 kg TNT, v hĺbke niekoľkých metrov. Explózie budú monitorované mobilnými seizmickými stanicami, rozmiestnenými v okruhu 2-3 km, prípadne až do 6 km od miesta explózií, s cieľom kalibrovať stanice a čo najpresnejšie stanoviť miesto explózie (cieľová presnosť: asi do 10 až 20 m). Tieto seizmické stanice sú základným prístrojovým vybavením pri budúcich inšpekciách na mieste, vykonávaných inšpektormi CTBTO a budú slúžiť na lokalizovanie epicentra možného jadrového výbuchu. Mal by sa testovať aj príslušný počítačový software na spracovanie dát. Navrhuje sa, aby technické testy týchto mobilných seizmických staníc prebiehali  asi sedem až deväť dní. 

3/ Preveriť ďalšie technické postupy, ako napr. spôsob zasielania nameraných dát do dátového centra vo Viedni: telemetricky (cez satelit), alebo iba manuálne (napr. nahrávaním dát na diskety, prípadne iné nosiče údajov - predpokladá sa, že klasické diskety nebudú postačovať na uchovanie veľkého objemu seizmických údajov a bude ich potrebné ukladať na harddisk), ďalej príprava záznamov jednotlivých činností pri experimente, a pod. 

Počet zahraničných účastníkov: Maximálne 25 zahraničných účastníkov experimentu - vrátane zástupcov PTS CTBTO, avšak okrem toho sa predpokladá aj účasť pozorovateľov a zástupcov masmédií z rôznych štátov, ktoré o to požiadajú (keďže je čím ďalej tým väčší záujem o tento experiment, možno odhadnúť, že celkovo môže prísť do SR až 50 - 60 ľudí). 

Miesto vstupu (Point of Entry): Ako najvhodnejšie miesto (aj z hľadiska situovania) pre výkon aktivít v mieste vstupu inšpekčného tímu do krajiny, bolo po konzultáciách vybrané letisko M. R. Štefánika v Bratislave.

Vstupné víza a povolenie na dovoz a opätovný vývoz zariadení: Táto problematika je riešená v spolupráci s Ministerstvom zahraničných vecí SR, Ministerstvom vnútra SR a colnými úradmi, resp. s príslušným oddelením Cudzineckej polície Ministerstva vnútra SR.

Logistické zabezpečenie experimentu (vrátane máp, administratívnych prác, stravy, ubytovania, dopravných a komunikačných prostriedkov, prípravy explózií, zdravotníckej starostlivosti, bezpečnostných opatrení, a pod.) je úplne v kompetencii slovenskej strany (t.j. ÚJD SR a zainteresovaných orgánov a organizácií), na základe pripraveného a odsúhlaseného rozpočtu a podpísanej dohody obidvomi zmluvnými stranami, t.j. ÚJD SR a Dočasným technickým sekretariátom Organizácie Zmluvy o všeobecnom zákaze jadrových skúšok. V dobe realizácie experimentu budú účastníci ako aj prizvaní pozorovatelia ubytovaní v ubytovacích zariadeniach v Bratislave a v Stupave.